SK Úradný vestník Európskej únie C 300/24

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 300/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„FAGIOLO CANNELLINO DI ATINA“

ES č.: IT-PDO-0005-0681-25.02.2008

CHZO ( ) CHOP ( X )

1. Názov:

„Fagiolo Cannellino di Atina“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (pozri prílohu II):

Trieda 1.6. Ovocie, zelenina a obilniny, v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

CHOP „Fagiolo Cannellino di Atina“ označuje výrobok získaný pestovaním rastliny Phaseulus vulgaris L, miestny ekotyp „Cannellino di Atina“. V čase uvedenia na spotrebiteľský trh musí „Fagiolo Cannellino di Atina“ spĺňať tieto vlastnosti:

Tvar : obličkovitý, mierne elipsovitý a sploštený; Rozmery : dĺžka 0,9 cm až 1,4 cm a šírka 0,5 cm až 0,6 cm; Farba : nepriehľadná biela; Šupka : jemná; Priemerná hmotnosť 100 zrniek : minimálne 38 g a maximálne 50 g; Vonkajšie oplodie : po uvarení jemné a rozplývajúce sa na jazyku. Vlhkosť suchej fazule v čase predaja : ≤ 13 %.

„Fagiolo Cannellino di Atina“ sa nemusí na rozdiel od iných fazúľ pred varením namáčať.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky etapy procesu výroby sa musia uskutočňovať v oblasti výroby uvedenej v bode 4.

3.6. Osobitné pravidlá pre krájanie, strúhanie, balenie atď.:

Balenie chráneného označenia pôvodu „Fagiolo Cannellino di Atina“ sa musí uskutočňovať v geografickej oblasti uvedenej v bode 4. Keďže výrobok nie je ošetrený konzervačnou látkou, pri preprave mimo oblasti výroby existuje riziko negatívneho vplyvu zmien teploty a vlhkosti, ktoré by okrem poškodenia organoleptických vlastností mohli vytvoriť priaznivé podmienky pre napadnutie zrniarom, čím sa výrobok stane nepoužiteľný.

Druhy povolených balení: vrecká od 250 g do 5 kg; vákuové vrecká od 250 g do 5 kg; vaničky od 250 g do 3 kg; vákuové vaničky od 250 g do 3 kg; mrazené výrobky vo vyššie uvedených druhoch balenia.

3.7. Osobitné pravidlá pre označovanie:

Okrem grafického symbolu Spoločenstva a informácií zodpovedajúcich právnym požiadavkám, sa na balení musí nachádzať štítok, na ktorej sú zreteľným a čitateľným tlačeným písmom uvedené tieto označenia: „Fagiolo Cannellino di Atina“, za ktorým nasleduje skratka DOP (CHOP – chránené označenie pôvodu): názov, obchodné meno a adresa výrobného podniku a baliarne. Odkazy na akékoľvek iné vlastnosti, ktoré nie sú výslovne stanovené, sú zakázané. Povoľuje sa však: použitie označení odkazujúcich na súkromné značky, pod podmienkou, že nemajú pochvalný význam a že spotrebiteľa nemôžu uviesť do omylu, uvedenie názvu podniku obhospodarujúceho parcely, z ktorých výrobok pochádza a iné pravdivé a overiteľné odkazy povolené právnymi predpismi Spoločenstva, vnútroštátnymi alebo regionálnymi právnymi predpismi. Názov „Fagiolo Cannellino di Atina“ sa neprekladá. Logo CHOP „Fagiolo Cannellino di Atina“ sa skladá z dvoch sústredených kruhov. Vo vnútornom kruhu je na oranžovom pozadí umiestnená fazuľa „Fagiolo Cannellino di Atina“ farby havana. Pod fazuľou sa nachádza girlanda pozostávajúca zo zelených lístkov, v strede previazaná červenou stuhou. Nad fazuľou je koruna tvorená líniami 100 % čiernej farby, zvnútra zelená a zvonku žltá. Nad korunou je umiestnená skratka D.O.P. tvorená písmom Times New Roman 100 % čiernej farby. Vnútorný aj vonkajší kruh sú ohraničené hnedou čiarou. Medzi týmito dvoma čiarami sa nachádza označenie „Fagiolo Cannellino di Atina“, napísané tučným písmom Times New Roman 100 % čiernej farby, zatiaľ čo vo vrchnej časti sú vedľa seba umiestnené tri žlté hviezdy na modrom pozadí a talianska trikolóra. Rozmery loga sa môžu prispôsobiť v závislosti od druhu použitia.

4. Stručné vymedzenie zemepisnej oblasti:

Oblasť výroby chráneného označenia pôvodu „Fagiolo Cannellino di Atina“ tvoria nižšie vymenované obce provincie Frosinone: obec Atina: osady Settignano, Oboca, Sacco, Sabina, S. Marciano a Case di Melfa. – Obec Villa Latina: osada Rosanisco. – Obec Picinisco: osady Di Vito a Immoglie. – Samosprávna obec Casalvieri: osady Guagno, Casal Delle Mole a Plauto. – Obec Casalattico: osady S. Nazzario a S. Gennaro. – Obec Gallinaro: osada Rosanisco. Vymedzená oblasť zahŕňa pôdy zavlažované vodou z riek Melfa, Mollarino a ich prítokov.

5. Súvislosť so zemepisnou oblasťou:

5.1. Špecifickosť zemepisnej oblasti:

Pôdy v oblasti pestovania „Fagiolo Cannellino di Atina“ sú sedimentačného nánosového pôvodu z obdobia holocénu. Pod priepustným pôdnym podložím sa nachádzajú štrky alebo štrkové lavice. Z morfologického a litologického hľadiska možno spomenúť pahorkatý reliéf a vnútorné údolia, vulkanické tvary, lávy a výsledky ich zmeny. Miestny názov pre pôdy je „focaleti“, pretože sú tmavé a bohaté na mangán. Teplota sa mení v závislosti od nadmorskej výšky a len zriedkavo klesne pod – 2 °C v zime a stúpne nad 25 °C v lete. Vetry sú južné a hory na severe bránia prenikaniu studených vetrov. Zrážky sa sústreďujú najmä na obdobie jeseň – zima, ale letné dažde predsa len zabraňujú suchám v mesiacoch júl a august.

5.2. Špecifickosť výrobku:

Typickými vlastnosťami CHOP „Fagiolo Cannellino di Atina“ sú sladká chuť, nepriehľadné biele sfarbenie, typický obličkovitý tvar a predovšetkým výrazná jemnosť a rozplývanie sa vonkajšieho oplodia na jazyku. „Fagiolo Cannellino di Atina“ sa totiž nemusí, na rozdiel od iných fazúľ, pred varením namáčať.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO):

CHOP „Fagiolo Cannellino di Atina“ sa považuje za symbol kultúry a tradície v oblasti pestovania vymedzenej v bode 4. Názov odkazuje na geografickú oblasť, ktorá je s plodinou historicky najviac spätá, a ktorá zreteľne stojí za osobitosťou výrobku a robí ho dokonale rozpoznateľným a nenapodobiteľným. Charakteristickými vlastnosťami „Fagiolo Cannellino di Atina“ sú prevažne sladká chuť, nepriehľadné biele sfarbenie, typický obličkovitý tvar a najmä jemné vonkajšie oplodie, ktoré sa po uvarení rozplýva na jazyku. „Fagiolo Cannellino di Atina“ sa totiž nemusí, na rozdiel od iných fazúľ, pred varením namáčať. Za týmito vlastnosťami stojí špecifickosť ekotypu a súčasne zloženie a štruktúra pôdy. Pôda, miestne nazývaná „focaleto“, je nánosového pôvodu, bohatá na mangán, veľmi priepustná a má tmavú farbu. Voda používaná na zavlažovanie sa vyznačuje veľmi nízkym obsahom fosforu a dusíka, značne nižším ako sú povolené limity, čím sa potvrdzuje absencia antropogénneho znečistenia. Vápnik zastúpený vo významnom množstve vplýva na množstvo pektínov vo výrobku. Aj z klimatického uhla pohľadu je oblasť pestovania veľmi vhodná na pestovanie „Fagiolo Cannellino di Atina“. Táto plodina sa totiž vyznačuje výhradne letným a skôr krátkym produkčným cyklom a pre svoj rast potrebuje skôr vyššie denné teploty a relatívne nízke nočné teploty. Teplotná amplitúda medzi dňom a nocou, ktorá je typická pre túto oblasť pestovania, vplýva na rast plodiny a súčasne na konečné vlastnosti výrobku. Zrážky, ktoré sa sústreďujú predovšetkým na obdobie jeseň – zima, nechýbajú ani v letných mesiacoch, čím sa skracujú obdobia sucha, ktoré by mohli plodinu poškodiť. Ľudský faktor výrazne prispieva k získaniu dobrého výrobku. Veľká časť obyvateľstva regiónu sa so zanietením a znalosťou venuje pestovaniu „Fagiolo Cannellino di Atina“ pomocou techník, ktoré sa už mnoho generácií dedia z otcov na synov. Každoročne sa produkované osivo starostlivo stráži. V regióne osobitne oslabenom z hľadiska hospodárstva a zamestnanosti a s ešte stále prítomným javom vysťahovalectva, je opätovné objavenie „Fagiolo Cannellino di Atina“ konkrétnym zdrojom pracovných miest. Historické zmienky o „Fagiolo Cannellino di Atina“ samozrejme nechýbajú. Mnohé svedectvá potvrdzujú, ako sa táto strukovina stala súčasťou miestnej kultúry. Demarco už v roku 1811 uznal kvalitu „Fagiolo Cannellino di Atina“, zatiaľ čo Cirelli v „Il Regno delle due Sicilie“ poskytol veľmi významné historické údaje o poľnohospodárskej produkcii v roku 1853, kde sa medziiným zmienil o ročnej produkcii 2 500„tomoli“ (tomolo je stará miera, ktorá sa rovná ± 40 kg) fazule „Fagiolo Cannellino di Atina“ z Agro di Atina. „Fagiolo Cannellino di Atina“ bola vždy hlavnou zložkou stravy roľníkov, ktorí ju varili v typickom kotlíku („pignata“) s troškou olivového oleja; voľakedy bola jediným obedňajším jedlom. V zápisoch účtovných kníh sa dozvedáme, že fazule, okrem toho, že boli určené na domácu spotrebu a na predaj, slúžili ako dar známym a blízkym, pretože boli pre svoju kvalitu veľmi cenené. Na hospodárskej úrovni je fazuľa „Fagiolo Cannellino di Atina“ jednou z najvýnosnejších plodín údolia a jej názov sa stal súčasťou bežného aj obchodného jazyka a témou kongresov a článkov v tlači.

Odkaz na uverejnenie špecifikácie:

Súčasné správne orgány začali vnútroštátne námietkové konanie uverejnením žiadosti o uznanie chráneného označenia pôvodu „Fagiolo Cannellino di Atina“ v Úradnom vestníku Talianskej republiky č. 185 z 10. augusta 2007.

Konsolidované znenie špecifikácie výroby si možno pozrieť na webovej stránke:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

alebo

priamo na webovej stránke ministerstva pre poľnohospodárske, potravinárske a lesnícke politiky (http://www.politicheagricole.it) kliknutím na „Prodotti di Qualità“ (vľavo na obrazovke) a potom na „Disciplinari di Produzione all’esame dell’UE [regolamento (CE) n. 510/2006]“.